Curs 3 
23 octombrie 


LOGICĂ 


Condiţii fundamentale de raționalitate 


Corectitudinea sau validitatea argumentelor, ca şi calitatea şi 
eficienţa activităţii intelectuale, a activităţii teoretice în general, depinde 
de respectarea unor restricţii speciale. Cele mai importante dintre acestea 
sunt cunoscute sub denumirea de "principii logice" sau "condiţii 
fundamentale de raționalitate". Denumirea principii logice ţine de logica 
tradiţională. 


Paranteză: Prima lucrare de logică "serioasă" datează de acum 
aproximativ 2000 de ani, are şase volume şi îi aparţine lui Aristotel; se 
numeşte Organum (însemniînd instrument sau unealtă), denumirea fiind 
dată de elevii lui Aristotel, fiindcă principiile de logică erau considerate 
unelte. 

De atunci, în cercetările de logică nu a existat întrerupere; 
momentul de vîrf îl reprezintă Evul Mediu clasic, unul dintre cei mai mari 
logicieni ai acelei perioade fiind William de Ockham (luat ca model de 
Umberto Eco pentru un personaj din "Numele Trandafirului"). 

De această tradiţie, care se poate considera încheiată la mijlocul 
secolului XIX, este legat numele de "principii logice". 


|. Principiul identităţii 

Este cea mai generală condiţie de raționalitate, pentru că se referă 
la orice fel de rezultat al activităţii teoretice şi poate fi extins de la gindire 
la limbaj. Simbolic, acest principiu poate fi formulat astfel: A este A. 
Această formulă vrea să sublinieze că: 

Intr-un demers teoretic, ideile utilizate, cuvintele prin care ne 
exprimăm trebuie să-şi conserve exact acelaşi înțeles, acelaşi conținut, 
aceleaşi particularități, aceeaşi valoare. 

Cuvintul "este" folosit în această formulă are doar acest înţeles. Nu 
putem spune A=A, pentru că, dacă nu introducem o convenţie (restricţie) 
prin care folosim semnul "=" pentru "este", atunci "=" înseamnă doar o 
similitudine din punct de vedere cantitativ. 

Această condiţie de raționalitate este importantă deoarece o 
eventuală nerespectare conduce automat la confuzii teoretice, la 
ambiguitate, echivocitate, neclaritate, iar în cazul argumentelor ne poate 
conduce de la premise adevărate la concluzii false. 

Exemplu: 

P1: Şoarecele roade hirtia. 

P2. Şoarecele este un substantiv. 

C: Un substantiv roade hirtia. 


Argumentul de mai sus este nevalid, deoarece cuvintul șoarece și- 
a schimbat sensul şi valoarea: în P1 el este denumire pentru un animal, 
iar în P2 este doar parte de vorbire. 


Respectarea principiului identităţii asigură activităţii intelectuale 
cel puţin două calităţi remarcabile: claritatea şi precizia. 


Paranteză: Un mare filosof de la sfîrşitul Evului Mediu - începutul 
epocii moderne, anume Descartes, a scris o lucrare prin care încerca să 
explice cum trebuie procedat pentru a avea rezultate optime în 
activitatea de cercetare: "Reguli pentru îndrumarea intelectului". O primă 
regulă prezentată în această lucrare este aceea a ideilor clare şi distincte. 


Următoarele trei condiţii de raționalitate se referă la relaţii, 
raporturi între propoziţii. Primele două vizează raportul de opoziţie dintre 
propoziţii şi, de aceea, trebuie tratate împreună. 


II. Principiul necontradicţiei. Principiul terţului exclus. 

Considerăm trei perechi de propoziţii: perechea A, perechea B şi 
perechea C. 

Perechea A: 

1. Dan este student la psihologie. 

2. Dan nu este student la psihologie. 

Propoziţiile 1 şi 2 care formează perechea A nu pot fi adevărate 
împreună. Două propoziţii de acest fel, care nu pot fi simultan adevărate, 
sunt reciproc inconsistente. Dar cele două propoziţii care formează 
perechea A nu pot fi nici împreună false. Cum ele nu pot fi nici împreună 
adevărate, nici împreună false, vom spune că cele două propoziţii sunt 
reciproc contradictorii (mai mult decît reciproc inconsistente). Între cele 
două propoziţii există un raport de contradicţie. 

In cazul a două propoziţii reciproc contradictorii, dacă una din ele e 
adevărată, automat cealaltă este falsă, şi dacă una e falsă, automat 
cealaltă e adevărată. 


Perechea B: 

1. Dan are 1,80m. 

2. Dan are minimum 1,90m. 

Propoziţiile 1 şi 2 ale perechii B sunt reciproc consistente (adică nu 
pot fi simultan adevărate), dar ele pot fi simultan false. Adică între ele nu 
există un raport de contradicţie, dar totuşi există un raport de opoziţie. 
Raportul de opoziţie caracteristic perechii B se numeşte raport de 
contrarietate (propoziţiile 1 şi 2 sunt reciproc contrare). 

Observaţie: Opoziția contrară este puţin mai slabă decît opoziţia 
contradictorie. 


Atît în cazul perechii de propoziţii A, cît şi în cazul perechii B, 
pentru a studia raportul de opoziţie apelăm la 

Principiul necontradicţiei: Dacă avem două propoziții astfel încît 
una afirmă un lucru despre un anumit obiect, iar cealaltă neagă indirect 
sau direct acelaşi lucru despre acelaşi obiect, cele două propoziții sunt 
reciproc inconsistente. 

In cazul raportului de opoziţie de la nivelul perechii A (adică raport 
de contradicţie), pe lîngă principiul necontradicţiei funcţionează şi 


Principiul terţului exclus: Orice propoziţie aflată într-un raport 
de opoziție cu o altă propoziţie este sau adevărată, sau falsă. Terţul este 
exclus. 


Aceste două principii asigură, fiecare dintre ele, alte calităţi 
remarcabile ale demersurilor teoretice: 

- principiul necontradicţiei asigură coerenţa (sau consistenţa) 
demersurilor raţionale. În construcţiile teoretice nu trebuie să existe nici 
măcar două propoziţii care să fie reciproc inconsistente. 

- principiul terţului exclus asigură rigoarea şi consecvenţa 
demonstraţiei. Legat de acest aspect, una din cele mai generale şi mai 
temeinice forme de demonstraţie, anume reducerea la absurd, se 
bazează pe principiul terţului exclus. 


Paranteză: Leibnitz afirma că "principiul necontradicţiei este cel 
mai important dintre toate condiţiile fundamentale de raționalitate". 
Pentru a înţelege de ce, să presupunem că există o figură geometrică 
anume, care să fie simultan şi cerc, şi pătrat. Luînd ca premise afirmaţiile 
"Figura G este cerc" şi "Figura G este pătrat", dacă lăsăm deoparte 
principiul necontradicţiei şi considerăm ambele propoziţii despre figura G 
adevărate, ajungem într-un adevărat "coşmar": nu vom mai putea 
respinge nici un fel de afirmație despre cercurile pătrate (de pildă, ar 
trebui să acceptăm afirmaţii de tipul “cercurile pătrate au coadă lungă şi 
blană verde"). 


Această formularea principiului necontradicţiei şi a principiului 
terţului exclus nu necesită nici un fel de precizări suplimentare dacă ne 
situăm în contextul logicii bivalente (adică al logicii elementare, în care se 
iau în considerare ca variante posibile doar două: adevărul şi falsitatea). 
În raport cu logica elementară există o multitudine de alte discipline 
logice, numite /ogici polivalente. Cazul minim este /ogica trivalentă, 
pornită de la Aristotel în capitolul IX, "Capitolul bătăliei navale", în care 
constată că există propoziţii despre care nu se poate spune nici că sunt 
adevărate, nici că sunt false: 

P1: Miine va fi o bătălie navală. 

P2: Miine nu va fi o bătălie navală. 

Aceste două propoziţii nu sunt nici adevărate, nici false, şi atunci 
devine discutabil dacă P1 şi P2 sunt contradictorii, inconsistente. Soluţia 
acestei probleme a venit după un secol, de la Chrisippos: nu este obligaţia 
logicianului să spună dacă P1 şi P2 sunt adevărate sau false. Pentru 
logician este clar că ele nu vor putea fi amîndouă adevărate sau 
amîndouă false. 


Paranteză pentru înţelegerea logicilor polivalente. 

să presupunem situaţia ipotetică a unei curse cu patru cai, A, B, C 
şi D. Pariurile urmează un model simplu: investeşti 100.000 lei pentru 
calul cîştigător; dacă ghiceşti, primeşti de două ori suma investită. 

Un jucător mai slab de minte ar putea judeca astfel: "Ce mare 
lucru, o sută de mii de lei. Pariez cîte o sută de mii pe fiecare cal; în felul 
acesta, indiferent care cal cîştigă, cîştig şi eu." Dacă procedează astfel şi 
investeşte în toţi patru caii, practic va pierde două sute de mii (investeşte 


patru sute, dar cîştigă doar două sute pentru calul cîştigător). Dacă 
investeşte în doar trei cai, pierde fie trei sute de mii (dacă nu ghiceşte 
învingătorul), fie o sută, dacă-l ghiceşte. Dacă investeşte în doi cai, ori îşi 
recuperează investiţia ghicind învingătorul, ori pierde banii investiţi. 
Înțeleptul pariază pe un singur cal: astfel, el ştie că ori va avea o pierdere 
minimă (o sută de mii), ori va cîştiga. 

să luăm următoarele propoziţii: 

P1: Ciştigă calul A. 

P2: Ciştigă calul B. 

P3: Cîştigă calul C. 

P4: Ciştigă calul D. 

Aceste patru propoziţii sunt incerte, cu grade diferite de 
incertitudine. Acestora li se mai adaugă două propoziţii, dintre care una 
este categoric adevărată, iar cealaltă categoric falsă ("Un cal va cîştiga 
cursa" şi "Nici un cal nu va cîştiga cursa"). Dar asupra valorii de adevăr a 
propoziţiilor P1, P2, P3 şi P4 nu există certitudine. La fel, în fizica cuantică, 
spre exemplu, nu există certitudini cu privire la stările şi proprietăţile 
fenomenelor studiate. Vorbim aşadar despre logici polivalente. 


Există două feluri de logică polivalentă: 

- Standard, obţinută prin adăugări succesive de elemente 
intermediare din logica elementară; 

- ne-standard 

Logica "fuzzy", aplicată la fenomenele psihice, are oricîte grade de 
incertitudine, dar nu are nici un grad de certitudine. 

În condiţiile logicilor polivalente de orice tip, principiul terțu/ui 
exclus se formulează astfel: Fie o propoziție oarecare; ea are sau nu are o 
anumită valoare. 

Pentru distincţia între logica elementară şi logicile polivalente se 
recurge la o precizare, anume "principiul n-valenţe". Dacă n=2, avem o 
logică bivalentă (elementară). Dacă n>2, avem o logică polivalentă. 

În cazul logicii elementare există coincidenţă între principiul 
bivalenţei şi principiul terţului exclus. 

Închidem paranteza. 


Perechea C: 

1. Bucureştiul are cel puţin două milioane de locuitori. 

2. Bucureştiul are cel mult două milioane de locuitori. 

Propoziţiile 1 şi 2 pot fi amîndouă adevărate (dacă Bucureştiul are 
exact două milioane de locuitori), dar nu pot fi amîndouă false. Propoziţiile 
1 şi 2 sunt reciproc consistente. Între ele nu există raport de contradicţie 
sau de contrarietate. Dar, fiindcă nu pot fi ambele false, sun opuse una 
alteia. 

Tipul de opoziţie existent în cazul perechii C este invers faţă de cel 
existent în cazul perechii B. Acest raport de opoziţie se numeşte raport 
de subcontrarietate. 


Concluzie: Dacă două propoziţii nu pot fi dintr-un punct de vedere 
la fel, spunem că susţinerea uneia implică negarea, sub acel aspect, a 


celeilalte. Există cel puţin trei tipuri de negaţie: contradictorie, contrară Şi 
subcontrară. 


III. Principiul raţiunii suficiente 

Acest principiu este legat de raportul între propoziţiile aflate în 
construcţia unui argument, adică între premise şi concluzie. La nivel 
general, acest principiu este legat de actele de justificare, de motivare. 

Considerăm două propoziţii oarecare, p şi q. Presupunem că 
propoziţia p este folosită ca o justificare/motivaţie pentru propoziţia q. Se 
pune întrebarea dacă există mai multe grade de justificare (temei). 


Exemple: 
1. Propoziția p: Eminescu şi Creangă au fost contemporani. 
Propoziția q: Eminescu şi Creangă au fost prieteni. 


Dacă p este adevărată, q poate să fie falsă. Dacă q este adevărată, 
p nu poate să fie falsă. De aici deducem că există două feluri de 
justificare. 

Propoziția p, în raport cu propoziţia q, este temei necesar, dar nu şi 
suficient. Adică e obligatoriu ca Eminescu şi Creangă să fi fost 
contemporani ca să poată fi prieteni; dar, pe de altă parte, puteau fi 
contemporani fără să fi fost prieteni. 

Propoziția q, în raport cu propoziţia q, este temei suficient, dar nu 
şi necesar. Adică este suficient ca Eminescu şi Creangă să fi fost prieteni 
pentru certitudinea că ei au fost contemporani, dar nu este neapărat 
necesar să fi fost prieteni pentru a fi contemporani. 


2. Propoziția p: Triunghiul T are toate laturile egale. 
Propoziția q: Triunghiul T are toate unghiurile egale. 


Propoziția p, în raport cu propoziţia q, este temei necesar şi 
suficient. 


Propoziția q, în raport cu propoziţia p, este temei necesar şi 
suficient. 


Info: premisă vine din lat. premito, care înseamnă "pus înainte". 
Chrisippos scris peste 200 de lucrări de logică, din care s-au păstrat 
doar fragmente; uimitor este că astăzi, aceste lucrări au aplicaţii în 
construcţia calculatoarelor! 


